Diari Oficial de la Generalitat Valenciana


Sumari del DOGV 3395, del 17-12-1998 (1998/10844)

ORDRE de 7 de desembre de 1998, de la Conselleria de Benestar Social, per la qual es regulen i convoquen ajudes dirigides a l'atenció d'ancians i ancianes des de l'àmbit familiar, a l'empara del Decret 331/1995, de 3 de novembre per a l'exercici de 1999.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3395

Data del DOGV
:   17-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/10279


Data del document
:   07-12-1998

Organisme emissor
:   Conselleria de Benestar Social

Tipus de document
:   Ordre

Anàlisi jurídica

ORDRE de 7 de desembre de 1998, de la Conselleria de Benestar Social, per la qual es regulen i convoquen ajudes dirigides a l'atenció d'ancians i ancianes des de l'àmbit familiar, a l'empara del Decret 331/1995, de 3 de novembre per a l'exercici de 1999. [1998/X10879]
  
El Decret 331/1995, de 3 de novembre, del Govern Valencià, va establir l'ajuda econòmica per a l'atenció d'ancians i ancianes des de l'àmbit familiar.
  
Posteriorment, es va promulgar la Llei de la Generalitat Valenciana 5/1997, de 25 de juny, per la qual es regula el sistema de Serveis Socials, la qual inclou, dins de les responsabilitats d'aquesta, la de donar resposta a diferents problemes socials mitjançant l'aportació dels recursos financers, tècnics, humans i organitzatius necessaris.
  
En aquesta llei s'estableix, específicament, en l'article 38.f), aquesta ajuda, com dirigida a l'àmbit familiar o a un nucli convivencial donat.
  
Això es així, ja que dins d'aquesta ajuda s'aconsegueix l'objectiu d'afavorir la integració de la unitat familiar i la solidaritat amb les persones majors, mitjançant l'atenció dels ancians i ancianes, al si d'un ambient familiar, i evita amb això els desarrelaments del seu nucli de convivència i pal·lia les situacions de soledat o marginació.
  
Aquesta integració s'aconsegueix mitjançant l'ajuda econòmica a aquelles persones que, si bé tenen a càrrec seu les tasques de la llar, es dediquen a l'atenció d'un ancià o anciana, i els presten tots els serveis necessaris per aconseguir una qualitat de vida digna.
  
Mitjançant aquesta ordre s'estableixen els requisits, condicions i quanties d'aquestes ajudes.
  
Per tot això, i fent ús de les facultats que em confereix el Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Capítol I
  
Ajudes per a l'atenció d'ancians i ancianes
  
des de l'àmbit familiar
  
Article 1. Àmbit i objecte
  
L'objecte d'aquestes ajudes és el d'atorgar suport econòmic per l'atenció d'ancians i ancianes des de l'àmbit familiar en l'any 1999, a fi d'aconseguir la permanència d'aquests en el nucli convivencial d'origen i evitar l'internament residencial.
  
Article 2. Sol·licitants reiterats de l'exercici anterior
  
D'acord amb aquestes ajudes es consideraran sol·licitants de l'exercici anterior que reiteren la sol·licitud en aquest exercici, a aquells en què concórreguen les circumstàncies següents.
  
2.1. Que hagen realitzat sol·licitud en l'exercici de 1998
  
2.2. Que el o la sol·licitant i l'ancià o anciana siguen els mateixos, en l'exercici 1998 i en l'exercici 1999.
  
2.3. Que es troben en alguna d'aquestes situacions
  
2.3.1. Que en l'exercici 1998 hagen tingut resolució estimatòria de concessió, sense haver tingut posteriorment resolució d'extinció per qualsevol de les causes previstes en l'article 54 de l'Ordre d'Ajudes de 20 de març de 1998, de la Conselleria de Benestar Social, per la qual es regulen i convoquen ajudes dirigides a la família i adopció.
  
2.3.2. Que la sol·licitud no s'haja resolt en l'exercici 1998 per falta de dotació pressupostària.
  
El compliment d'aquests extrems es verificarà d'ofici per la Direcció Territorial de Benestar Social corresponent, en rebre la sol·licitud de l'ajuda.
  
Article 3. Requisits dels/de les sol·licitants i ancians/es
  
3.1. Els requisits necessaris per a la concessió d'aquestes ajudes i que han de concórrer en el moment de la presentació de la sol·licitud i al llarg de tot el període de percepció de l'ajuda, són els següents:
  
3.1.1. Requisits de la persona sol·licitant.
  
3.1.1.a. Residir en la Comunitat Valenciana i estar empadronat o empadronada en algun municipi d'aquesta.
  
3.1.1.b. Tenir complits 45 anys o més, el 31 de desembre de 1999.
  
3.1.1.c. No haver percebut rendiments de treball personal en l'exercici que es justifica i dedicar-se a les tasques de la llar i a l'atenció d'un ancià o anciana, a fi de remeiar una situació de necessitat que afecta la seua autonomia, recolzant el normal desenvolupament humà i afavorint la seua integració social, bé al si del nucli familiar o en domicili pròxim, segons el que assenyala l'article 5.
  
3.1.1.d. Estar dins dels requisits econòmics assenyalats en l'article 4.
  
3.1.2 Requisits de la persona anciana
  
3.1.2.a. Tenir nacionalitat espanyola, residir en la Comunitat Valenciana i estar empadronat en algun municipi d'aquesta.
  
3.1.2.b Tenir complits 75 anys o més, el 31 de desembre de 1999.
  
3.1.2.c. Residir en el domicili familiar del sol·licitant, integrat en la unitat familiar o bé residir en domicili pròxim a aquest, segons el que assenyala l'article 5.
  
3.1.2.d. Estar dins dels requisits econòmics assenyalats en l'article 4.
  
3.2. D'acord amb aquesta ordre, es considerarà unitat familiar la convivència del beneficiari de l'ajuda amb altres persones, unides amb aquell /a per matrimoni o relació anàloga a la conjugal i per vincles de parentiu, de consanguinitat o afinitat, fins al tercer grau.
  
Article 4. Requisits econòmics
  
Els requisits econòmics que s'han de complir , per a la concessió d'aquesta ajuda, seran els següents:
  
4.1. De la persona sol·licitant.
  
4.1.1. La persona sol·licitant de l'ajuda, a fi de poder ser beneficiària d'aquesta, només podrà haver percebut els ingressos següents, referits a l'exercici que es justifica.
  
4.1.1.a. La pensió mínima de viduïtat de la Seguretat Social per al seu tram d'edat establida per a 1997 en 511.140 pessetes per als menors de 60 anys, en 669.900 pessetes per als qui tenen de 60 a 65 anys, i en 767.550 pessetes per als majors de 65 anys.
  
4.1.1.b. Altres ingressos, derivats de propietats, interessos bancaris, pensions alimentàries, o semblants, sense que aquests superen la quantitat de 600.000 pessetes a l'any.
  
4.1.2. En cap cas podrà percebre, en el moment de la sol·licitud, rendiments del treball personal.
  
4.2. De la persona anciana
  
Per al càlcul dels límits econòmics es tindran en compte dos supòsits.
  
4.2.1. Persona anciana integrada en la unitat familiar del sol·licitant.
  
La renda per càpita de la unitat familiar a la qual pertany la persona sol·licitant es calcularà d'acord amb l'apartat 4.3) d'aquest article.
  
4.2.2. Persona anciana que no residisca en el domicili del sol·licitant, que puga tenir, o no, vincles de parentiu amb ell.
  
4.2.2.a. Els ingressos percebuts per l'ancià o l'anciana, no podran ser superiors a la pensió mínima de jubilació de la Seguretat Social per a majors de 65 anys, corresponent a l'exercici de 1997, establida en 903.070 pessetes. A l'import anual, derivat de la percepció anteriorment esmentada, s'hi podrà afegir fins un màxim de 600.000 pessetes anuals per altres conceptes.
  
4.2.2.b. L'ancià o anciana podrà tenir dret a l'ajuda encara que convisca amb unes altres persones que hagen arribat a l'edat de jubilació, i es considera aquesta 65 anys complits el 31 de desembre de 1999, sempre que cadascun d'ells no haja percebut, per a l'exercici que es justifica, ingressos totals superiors a la pensió mínima de jubilació per a majors de 65 anys, sense cònjuge a càrrec seu, per a l'any 1997, establida en 767.500 pessetes anuals. Aquests convivents no es tindran en compte per al càlcul de la renda per càpita de la unitat familiar.
  
4.3 En ambdós casos
  
4.3.1. La renda per càpita de la unitat familiar a la qual pertany el sol·licitant no podrà superar la quantia anual de 800.000 pessetes.
  
4.3.2. S'entendrà per renda per càpita anual la quantitat que resulte de dividir els ingressos anuals bruts de la unitat familiar pel nombre de persones que la formen . Per al càlcul d'aquesta s'hi inclouran els ingressos obtinguts per la persona beneficiària de l'ajuda o qualsevol membre que integre la unitat familiar. Els ingressos percebuts per l'ancià o l'anciana es computaran, exclusivament, quan aquest convisca amb el o la sol·licitant de l'ajuda.
  
4.3.3. S'entendrà per ingressos els que provenen de sous, rendes, propietats, interessos bancaris, incloent-hi les pensions o ajudes de qualsevol dels seus membres.
  
4.3.4. Per al càlcul de la renda per càpita no s'hi inclourà la prestació corresponent de l'ajuda, percebuda per la persona sol·licitant en l'exercici que es justifica.
  
Article 5. Proximitat de domicili
  
Pel que fa a la proximitat de domicili es considerarà com a tal:
  
5.1. Persones que residisquen en la mateixa població
  
5.2. Persones que visquen en distintes poblacions
  
Tindran dret a l'ajuda sempre que les poblacions no disten més de 10 km entre elles; aquest extrem s'acreditarà mitjançant diligència realitzada en l'expedient per un tècnic de la Conselleria de Benestar Social.
  
Article 6. Quantia de l'ajuda econòmica
  
L'import de les ajudes econòmiques serà de 15.000, 20.000, 25.000 i 30.000 pessetes al mes, tenint en compte quin siga el nivell de renda familiar, segons el quadre següent:
  
Article 7. Documentació
  
La documentació que s'haurà d'aportar per a la concessió d'aquesta ajuda serà la següent:
  
7.1 Sol·licitud realitzada en el model previst en aquesta ordre, en què s'haurà d'indicar les dades del sol·licitant, de l'ancià/na objecte d'atenció i de tots els convivents del sol·licitant i de l'ancià/na, en cas que aquest/a convisca en un domicili diferent, i anirà firmada, com cal, per la persona sol·licitant. Aquesta sol·licitud anirà acompanyada de la documentació següent, que fa referència a tots els requisits indicats en els articles 3 i 4.
  
7.1.1. Quant al sol·licitant
  
7.1.1.a. Fotocòpia del DNI
  
7.1.1.b. Certificat d'empadronament en què consten totes les persones que viuen en el domicili. En el cas de sol·licitants reiterats de l'exercici anterior, previstos en l'article 2 d'aquesta ordre, si no hi ha variació de domicili ni tan sols respecte als convivents del citat any , podran substituir aquest certificat per declaració jurada o promesa que no han canviat les esmentades circumstàncies pel que fa a l'exercici anterior.
  
7.1.1.c. Per a les persones sol·licitants que tinguen menys de 65 anys l'1 de gener de 1997, certificat de vida laboral expedit l'any de la sol·licitud per l'administració. Aquest certificat es podrà substituir, en el cas dels sol·licitants reiterats de l'exercici anterior que preveu l'article 2 d'aquesta ordre, que no realitzaren activitat laboral remunerada en l'exercici 1997 ni la estan realitzant en el moment de presentar la sol·licitud, per declaració jurada o promesa referent a aquests extrems.
  
7.1.1d. Certificat de pensions referit a l'any 1997, expedit per l'administració. Aquest certificat podrà ser substituït per declaració jurada o promesa que no ha percebut cap pensió en l'exercici 1997, en el cas de sol·licitants reiterats de l'exercici anterior previstos en l'article 2 d'aquesta ordre, i el certificat de pensions dels quals, aportat en l'exercici abans citat, siga negatiu.
  
7.1.1. e. Justificació dels ingressos econòmics segons el punt 7.1.5.) d'aquest article.
  
7. 1.1. f. Dades del compte bancari en què conste la persona sol·licitant com a titular o cotitular a fi de realitzar la domiciliació dels pagaments, si cal.
  
7.1.2 Pel que fa als convivents de la persona sol·licitant que tinguen 16 o més anys el 1997.
  
7.1.2.a. Fotocòpia del DNI
  
7.1.2.b. Certificat de pensions que fa referència a l'any 1997, expedit per l'administració. Aquest certificat es podrà substituir per declaració jurada o promesa que no ha percebut cap pensió en l'exercici 1997, en el cas que els convivents de sol·licitants que reiteren la sol·licitud, previstos en l'article 2 d'aquesta ordre, i el certificat de pensions dels quals, aportat en l'exercici abans esmentat, siga negatiu..
  
7.1.2.c. Justificació dels ingressos econòmics segons el punt 7.1.5) d'aquest article.
  
7.1.3. Pel que fa a la persona anciana
  
7.1.3.a. Fotocòpia del DNI.
  
7.1.3.b. Justificació dels ingressos econòmics segons el punt 7.1.5) d'aquest article.
  
7.1.3.c. Acceptació per part de la persona anciana, pel/per la seu/a tutor/a o curador/a en cas d'incapacitat declarada per sentència, de l'atenció rebuda pel/per la sol·licitant. Aquesta acceptació s'entendrà realitzada mitjançant la firma, bé de la persona anciana, bé del/de la seu/a tutor/a o curador/a, en la sol·licitud.
  
7.1.3.d. Certificat de pensions que fa referència a l'any 1997, expedit per l'administració. Aquest certificat es podrà substituir per declaració jurada o promesa que no ha percebut cap pensió en l'exercici 1997, en el cas d'ancians o ancianes atesos per sol·licitants que reiteren la seua sol·licitud, previstos en l'article 2 d'aquesta ordre, i el certificat de pensions dels quals, aportat en l'exercici abans esmentat, siga negatiu.
  
7.1.3.e Si la persona anciana resideix en distint domicili del sol·licitant, certificat d'empadronament en què consten totes les persones que viuen en el domicili. En el cas d'ancians o ancianes que estiguen inclosos en sol·licituds reiterades de l'exercici anterior, si no hi ha hagut variació de domicili pel que fa als convivents de l'esmentat any, podran substituir aquest certificat per declaració jurada o promesa que no han canviat les circumstàncies respecte a l'exercici anterior.
  
7.1.4. Pel que fa als convivents de la persona anciana en cas que aquesta residisca en distint domicili que el/la sol·licitant.
  
7.1.4.a. Fotocòpia del DNI.
  
7.1.4.b. Certificat de pensions que fa referència a l'any 1997, expedit per l'administració. Aquest certificat es podrà substituir per declaració jurada o promesa que no ha percebut cap pensió en l'exercici 1997, en el cas de convivents de la persona anciana a què fa referència aquest punt, atesa per sol·licitants que reiteren la seua sol·licitud, previstos en l'article 2 d'aquesta ordre, i el certificat de pensions dels quals, aportat en l'exercici abans esmentat, siga negatiu.
  
7.1.4.c. Justificació dels ingressos econòmics segons el punt 7.1.5) d'aquest article.
  
7.1.5. Justificació dels ingressos que fan referència a l'exercici 1997, que es realitzarà de la forma següent:
  
7.1.5.a. Amb la fotocòpia compulsada o confrontada de la declaració de l'impost sobre la renda de les persones físiques corresponent a l'exercici 1997, incloent-hi tots els fulls, i també el d'ingrés o devolució segellat, com cal.
  
Si ha presentat declaració complementària s'haurà d'aportar en les condicions establides en el paràgraf anterior.
  
7.1.5.b. Si va estar exempt de l'obligació de presentar la declaració sobre la renda de les persones físiques de l'exercici 1997 o no n'hi ha, s'aportarà certificat de l'Agència Tributària que acredite que no l'ha presentada.
  
7.2. Les persones sol·licitants que consten en la sol·licitud podran autoritzar, mitjançant la seua firma en aquesta, la Direcció General de la Família i Adopcions perquè sol·licite els certificats de pensions, de renda i de vida laboral, directament als distints organismes encarregats de la seua gestió, quan això siga preceptiu per tal de donar compliment als requisits d'aquesta ordre.
  
Article 8. Obligacions dels beneficiaris
  
Els perceptors d'aquesta ajuda estaran obligats a comunicar, en el termini màxim de 30 dies des de la data en què es produïsca, qualsevol variació de la seua situació de residència, i , també, qualsevol altra circumstància que poguera tenir incidència en la conservació d'aquesta.
  
Quan l'incompliment d'aquesta obligació es derive una percepció que no està d'acord amb la normativa reguladora d'aquestes ajudes, l'/la interessat/da haurà de reintegrar les quantitats indegudament percebudes, des del primer dia del mes següent a aquell en què haguera canviat la situació, qualsevol que siga el moment en què es detecte aquesta variació.
  
Article 9. Sol·licituds no resoltes de l'exercici anterior
  
Les sol·licituds que es van presentar en l'exercici anterior i sobre aquelles que no s'haja realitzat resolució de concessió per falta de dotació pressupostària, s'incorporaran com a reiterades a la convocatòria d'aquest exercici, sempre que complisquen els requisits necessaris per a l'accés a aquestes i, en particular, els previstos en l'article 2 d'aquesta ordre. Es regiran per les condicions establides en aquesta convocatòria quant als requisits exigibles per a la seua concessió i model de sol·licitud, i s'hauran de ratificar els/les interessats/des en la sol·licitud presentada i aportar-hi aquells documentes exigits per aquesta ordre. Aquestes sol·licituds es resoldran a càrrec del pressupost de l'exercici 1999, amb efecte de l'1 de gener d'aquest exercici.. En aquest supòsit no correspondrà resolució de concessió estimatòria sobre la sol·licitud realitzada en l'exercici 1998.
  
Article 10. Sol·licituds resoltes de l'exercici anterior
  
A les persones sol·licitants les sol·licituds dels/de les quals es van resoldre positivament en l'exercici anterior, se'ls podrà concedir de nou, i provisionalment, la mateixa quantia que en aquell exercici. Perquè se'ls concedisca aquesta, els citats beneficiaris hauran d'aportar sol·licitud de continuïtat en la percepció de l'ajuda per a l'exercici de 1999, segons el model que es troba en aquesta ordre., i serà condicionada la quantificació definitiva, que tindrà efectes, en tot cas, des de l'1 de gener de 1999 i per a aquest exercici, a la presentació de la documentació que corresponga segons l'article 7 d'aquesta ordre. Aquestes persones beneficiàries es regiran per les condicions establides en la present ordre, quant als requisits exigibles per a la seua concessió i quantia.
  
En tot cas la sol·licitud i la documentació necessària s'haurà d'aportar a l'administració dins del termini establit en aquesta ordre.
  
Capítol II
  
Procediment
  
Secció primera
  
Lloc i termini de presentació
  
Article 11. Lloc de presentació
  
Les sol·licituds d'ajuda es presentaran, juntament amb la documentació requerida, en la Direcció Territorial de Benestar Social de la província on residisca la persona sol·licitant, sense perjudici que puga presentar-la en els altres llocs previstos en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Quan la sol·licitud es presente en els registres dels ajuntaments o de les mancomunitats de municipis que actuen com a col·laboradors en la tramitació d'aquestes ajudes, es reconeixerà com a vàlida, a tots els efectes, aquesta presentació.
  
Article 12. Terminis de presentació
  
El termini per tal de presentar aquestes ajudes començarà l'1 de gener de 1999, després de la publicació d'aquesta ordre en el Diari Oficial de la Generalitat Valenciana, i finalitzarà el 30 de juny de 1999.
  
Si una vegada finalitzat el termini previst en l'ordre, no s'ha esgotat la línia pressupostària, es podrà ampliar mitjançant resolució de la consellera de Benestar Social. Aquest nou termini s'haurà de publicar en el Diari Oficial de la Generalitat Valenciana.
  
Secció segona
  
Tramitació, resolució i recursos
  
Article 13. Procediment
  
El procediment s'iniciarà per la persona interessada i d'acord amb el que estableix aquesta ordre i, amb caràcter general, la Llei de Règim Jurídic de les Administracions Públiques i del Procediment Administratiu Comú.
  
Article 14. Tramitació
  
La tramitació d'aquestes ajudes seguirà el procediment següent:
  
14.1 En rebre les sol·licituds, les direccions territorials de Benestar Social les verificaran i podran realitzar d'ofici actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
  
14.2 Quan la sol·licitud no reunisca els requisits que assenyala l'article 70 de la Llei de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb aquesta ordre resulte exigible, es notificarà i requerirà la persona sol·licitant, amb la indicació de la causa que impedeix la continuació del procediment, perquè en el termini de 10 dies , esmene la falta o adjunte els documentes perceptius, i s'indicarà que, si no ho fera així, es considerarà decaigut en el seu dret al tràmit i s'arxivarà l'expedient, d'acord amb el que preveu l'article 71.1) de l'esmentada llei.
  
Sense perjudici del que s'ha exposat anteriorment, en qualsevol moment al llarg del procediment es podrà instar a la persona sol·licitant que complisca qualsevol altre requisit o tràmit omés d'acord amb el que preveu l'article 76 de la Llei de Règim Jurídic de les Administracions Públiques i del Procediment Administratiu Comú, i se li concedirà amb aquesta finalitat un termini de deu dies hàbils a partir de la notificació, amb exprés advertiment que, si no ho fera així, se li podrà declarar decaigut en el seu dret a la tramitació de la sol·licitud. En canvi, s'admetrà l'actuació de la part interessada i produirà els seus efectes legals si es produeix abans o dins del dia que es notifique la resolució en què es considere transcorregut el termini.
  
14.3. En qualsevol fase de la tramitació de l'expedient, a la vista de la documentació que hi ha en cadascun d'aquests i de les obligacions que s'adquireixen per la concessió de l'ajuda, es podrà obtenir informes dels organismes i de les entitats que es considere oportú i realitzar les comprovacions necessàries sobre l'exactitud de tot això.
  
Article 15. Resolució
  
Quant a la resolució dels distints expedients corresponents a aquestes ajudes, en cara que provinguen d'altres exercicis, valdrà el procediment següent:
  
15.1 Les direccions territorials de Benestar Social tramitaran els expedients d'ajudes, i trametran els directors o les directores territorials de Benestar Social les diferents propostes de resolució individualitzada d'aquests (provisional o definitiva), a la Direcció General de la Família i Adopcions, la qual, després d'elaborar les resolucions conjuntes, atenent a les disponibilitats pressupostàries globals, les elevarà a la consellera de Benestar Social perquè les signe.
  
15.2 El termini màxim per tal de tramitar i resoldre les sol·licituds sobre les ajudes recollides en aquesta ordre serà de sis mesos a partir de la data en què es va presentar la sol·licitud.
  
15.3. En aquells supòsits en què no es produïsca resolució expressa en el termini assenyalat s'entendrà que les sol·licituds s'han desestimat, a l'efecte previst per l'article 43 de la Llei 30/92, de 26 de novembre, de Règim Jurídic de les Administracions Públiques i el Procediment Administratiu Comú. Per a l'eficàcia de l'acte presumpte s'haurà de procedir d'acord amb el que disposa l'article 44 d'aquesta llei.
  
15.4. Tota alteració de les condicions tingudes en compte per a la concessió de la subvenció i, en tot cas, l'obtenció concorrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
Article 16. Causes de denegació
  
Seran causes de denegació de les ajudes:
  
16.1 No complir cap dels requisits fixats com a bàsics per a poder accedir a les ajudes.
  
16.2 Reiterar la sol·licitud d'ajuda en la mateixa convocatòria.
  
En cas de produir-se una variació en les circumstàncies, no caldrà presentar una nova sol·licitud, sinó que aquestes es consideraran com a modificació de la primera, respecte a la qual es podrà realitzar un nou estudi en aportar el/la sol·licitant la documentació adequada.
  
Aquesta modificació la podran sol·licitar els interessats abans que hi haja resolució respecte a la primera sol·licitud, posteriorment a aquesta qualsevol modificació s'haurà de sol·licitar tenint en compte l'article 8 d'aquesta ordre.
  
16.3 Presentar distintes sol·licituds per tal d'atendre persones ancianes diferents.
  
16.4 Sol·licitar l'ajuda una persona que conste com a ancià o anciana en una altra sol·licitud.
  
16.5 Sol·licitar l'ajuda per tal d'atendre un ancià o anciana que figure com a tal en una altra sol·licitud.
  
16.6 Haver sol·licitat aquestes ajudes , algun membre de la mateixa unitat familiar.
  
En tots els casos es considerarà com a vàlida, únicament, la primera sol·licitud.
  
Article 17. Recursos
  
17.1 Contra les resolucions expresses o presumptes dictades per la consellera de Benestar Social, s'hi podrà interposar recurs contenciós administratiu en la forma, termini i condicions que determina la llei reguladora d'aquesta jurisdicció.
  
17.2 En tot cas, per a la interposició del recurs contenciós administratiu, contra les resolucions presumptes, caldrà que, amb caràcter previ, la persona interessada acredite l'eficàcia de l'acte presumpte d'acord amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administració Comú.
  
Capítol III
  
Del pagament i de la justificació de les subvencions
  
Article 18. Pagament de les ajudes
  
El pagament de les ajudes, una vegada resoltes aquestes, es realitzarà de la manera següent:
  
18.1 En el cas de la concessió de l'ajuda, l'import d'aquesta tindrà caràcter mensual, sempre que es mantinguen els requisits exigits, i es procedirà al pagament a través del compte bancari assenyalat per la persona sol·licitant.
  
18.2 El pagament es realitzarà amb efectes de l'1 del mes següent a la seua sol·licitud, llevat allò que preveuen els articles 9 i 10 d'aquesta ordre.
  
18.3 Els successius pagaments mensuals es realitzaran amb efectes de l'1 del mes en què naix l'obligació de pagament.
  
Article 19. Extinció, desistiment sense efectes, minoració de les ajudes i revisió d'aquestes
  
Quant al procediment que cal seguir per als punts assenyalats en aquest article, valdrà el següent:
  
19.1 La percepció de l'ajuda econòmica quedarà condicionada al manteniment de les causes que donaren lloc al seu reconeixement, per tant es consideraran extingides i deixaran de percebre's en els casos següents:
  
19.1.1 Mort de la persona anciana o del titular de l'ajuda.
  
19.1.2 Superació dels límits econòmics exigits.
  
19.1.3 Variació de les circumstàncies relacionades amb l'atenció a la persona anciana i , especialment, que aquest manifeste disconformitat pel que fa a l'atenció rebuda.
  
19.1.4 Incompliment dels requisits i obligacions per part de les persones beneficiàries.
  
19.2 Es podrà dictar una resolució de desistiment sense efectes o minoració i, en tot cas, de reintegrament de les quantitats rebudes, amb l'exigència de l'interés de demora des del moment del pagament de la subvenció, en el supòsits de l'article 47.9 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, i també quan hi hagen causes d'extinció de les ajudes.
  
19.2.1 El procediment s'iniciarà d'ofici com a conseqüència de la pròpia iniciativa de l'òrgan competent, d'una ordre superior, de la petició raonada d'altres òrgans, o de la formulació d'una denúncia.
  
19.2.2 El termini màxim per a resoldre, serà de 6 mesos des del moment en què es va incoar l'expedient de revocació i minoració.
  
19.3 Quant al procediment de revisió, les quantitats que s'hagen de reintegrar tindran la consideració d'ingrés de dret públic als efectes del procediment aplicable al cobrament.
  
19.4 Quant a la resolució, segons el procediment establit en aquest article, correspon a la consellera de Benestar Social, a proposta de la Direcció General de la Família i Adopcions, la qual procedirà en rebre les distintes propostes de resolució individuals des de les direccions territorials de Benestar Social.
  
19.5 En els casos de nul·litat, anul·labilitat i rectificació d'errades dels actes administratius que van servir de base a la concessió d'aquestes ajudes valdrà el que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
19.6 En el cas que la persona sol·licitant, pel procés normal de revisió d'expedients, o per unes altres causes, hagueren de reintegrar quantitats pagades anticipadament d'altres exercicis, aquestes es podran compensar amb la nova quantia concedida en l'exercici de 1999, en obtenir la conformitat.
  
Article 20. Dotació pressupostària
  
L'eficàcia d'aquesta convocatòria queda condicionada a l'existència, en els pressupostos de l'exercici econòmic de 1999, de crèdit adequat i suficient per tal d'atendre les ajudes previstes en aquesta.
  
La consellera de Benestar Social, una vegada esgotats els fons, haurà de fer pública aquesta circumstància, a efectes de la seua desconvocatòria.
  
DISPOSICIÓ TRANSITÒRIA
  
Unica
  
La Conselleria de Benestar Social publicarà les dotacions pressupostàries màximes per a les ajudes convocades i el sistema d'avals, si cal, una vegada aprovades i publicada la Llei de Pressupostos de la Generalitat per a 1999.
  
DISPOSICIONS ADDICIONALS
  
Primera
  
Els aspectes regulats en aquesta ordre s'aplicaran sense perjudici de totes aquelles normes que regeixen el règim jurídic de l'administració de la Generalitat Valenciana, especialment en matèria pressupostària.
  
Segona
  
En tots els casos, la declaració de l'impost sobre la renda de les persones físiques, corresponent a l'exercici de 1997, serà aquella que va haver de presentar l'any 1998.
  
DISPOSICIÓ FINAL
  
Única
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana, no obstant això, no es dictarà cap resolució sobre les sol·licituds d'ajuda, a l'empara d'aquesta, si no hi ha crèdit adequat i suficient en l'exercici de 1999.
  
Contra ella, s'hi podrà interposar recurs contenciós administratiu davant el Tribunal Superior de Justícia de la Comunitat Valenciana en el termini de dos mesos des de l'endemà de la seua publicació.
  
València, 7 de desembre de 1998
  
La consellera de Benestar Social,